Heyetê Karanê Zereyî yê Îdareyê Xoserî yê Herêma Cizîre derheqê hêrişanê peyênen ê dewleta tirke yê vera Rojawanê Kurdîstanî de bînaya xo ya Qamişloyî de kombîyayîşê çapemenîye kerd.
Hemserekanê Heyetê Karanê Zereyî yê Herêma Cizîre Kenan Berekat û Hemrîne Elî eşkerayîye wende.
''Dewleta tirke ya îşxalkere wazena pê hêrişanê xo yê sîstematîkan aramî û asayîşê herême biherimna, şarê herême bitersna, haştîya zereyî hedef bikera û şarê herême bida koçkerdene.
Eşkera yo ke dewleta tirke ya îşxalkere pê hêrişanê xo armanc kena ke destkewteyanê herême çin bikera û QSDyî zî çin bikera ke seba ney cerganê DAÎŞ, Cebhet El Nusra û hêzanê bînan ê tarîyan ra destek gêna. Hêzê garantorî ney hol zanenê la heta nika înan vera kerdişanê dewleta tirke tewirê xo nêmojna ke nê kerdiş û hêrişê dewleta tirke têkoşînê vera terorî qels kenê.
Hêriş û binpaykerdişê dewleta tirke yê vera herême bi giranî zêdîyayî:
Vizêr Qamişlo de hêrişê serê rayîrê Hîzamî de 4 kesî şehîd bîyî û xeylêk kesî zî birîndar bîyî. Hetê bînî ra hêrişê bi droneyê çekdarî yê vera taxa Sînaa de Şemdîn Şemdîn, Mezlûm Esad, Ehmed Şebî û Aheng Şebî şehîd bîyî. Tîya de birîndaran ra yew zî Endamê Fermandarîya PJAKî Yûsif Mehmûd Rebanî bi ke wedarîyabi nêweşxane. La rixmê pêro xîretan zî Rêbanî nêweşxane de şehîd bi. Rebanî seba ke şarê herême de bêro yewca û destkewteyanê Şorişê Rojawanî bivîno amebi herême.
Ma keyeyanê nê şehîdanê xo ra, sere de şarê Rojhelatê Kurdîstanî pêro şarê welatperwerî yê Kurdîstanî rê serweşîye wazenê.
Ma nê hêrişanê vera merdimîye şermezar kenê. Ma venga şarê xo danê ke dormeyê hêzanê xo de bêro pêser, bi ruhê şoriş û xoverdayîşî têbigêro, pê metodanê şerê taybetî yê dişmenî wa mexapîyo.
Sere de Rûsya û Koalîsyono Mîyanneteweyî hêzê garantorî yê adirbirnayîşî mesuldarê nê hêrişan ê. Ma venga Konseya Asayîşî ya NYyî, rêxistinanê heqanê merdiman, rêxistinanê mîyanneteweyîyan danê ke şar û hêzanê ma seba pêro dinya vera DAÎŞî şer kerd coka mesuldarîya xo bîyarê ca û warê hewayî biqefilnê.''
